**MOLITVENI PRETPROGRAM NA (VEČERNJIM) SVETIM MISAMA S MLADIMA U ŽUPI (KATEDRALI).**

***Prije samog početka lagani instrumental (npr. Sila odozgor ili Nek se sila Duha tvog spusti na sve nas) u trajanju od ½-1 minute koja se ne prekida nego tiho nastavlja kroz ove molitve.***

Hvaljen budi, Gospodine naš, brate naš, Spasitelju naš. Nek se izlije snaga tvoga Duha na nas. Nek sva razočaranja, svi problemi, svaki jad s kojim smo došli u ovu katedralu *(župnu crkvu)* pobijedi snaga tvoga Duha, snaga tvoga praštanja. Nek se zatvôre vrata svakoj mržnji, nek odstupi svako zlo. Poveži nas vezom svoje ljubavi i raskȋni okove grijeha. Nek tvoje slavno ime u ovoj crkvi odjekuje pjesmom hvale i zahvale. Duše Sveti, odzvanjaj u nama svojim neizrecivim vapajem: Abba, Oče! A ti, dušo moja, poput slijepca jerihonskog, viči iz sveg srca: „Isuse, sine Davidov, smiluj mi se!“

Pjesma: Sila odozgor (*kitica*) ili *Nek se sila Duha tvog spusti na sve nas*

Dobri naš Pastiru, Gospodine Isuse, prije nego li svojom, po svećenikovim ustima izgovorenoj riječi i po njegovim rukama siđeš među nas, braću i sestre u tvoje ime sabrane, ispuni nas svojom milošću da ova sveta misa bude znak duboke čežnje za tobom. Svu našu pamet, naše osjećaje, svu snagu i strast zapali ognjem želje za tvojim Kraljevstvom, za našim nebeskim zavičajem, za nebeskom domovinom. Maranatha: Dođi, Gospodine Isuse! Dođi naš Spasitelju! Dođi u sili svoga Duha i raspali u nama oganj čežnje za zajedništvom s Ocem u tajni Presvetog Trojstva! Hvalimo te, blagoslivljamo te, slavimo te u tvojoj žrtvi za nas podnesenoj iz ljubavi još jače.

Pjesma: Sila odozgor (*kitica*) ili ...

Gospodine, želimo te danas čuti u tvojoj riječi. Daj da je svečano proglašenu s ovog mjesta doživimo onakvom kakva jest, božanska, čista, izvorna i istinita, jedina koja nas može osloboditi i radošću ispuniti, jer ta riječ... to si ti, Isuse. I stoga želim osjetiti da me ti pozivaš, da mi se baš ti obraćaš, da me potičeš, hrabriš i dižeš palog pod teretom grijeha! No, daj mi milost da ju doživim i prihvatim i onda kada mi se obratiš svojom spasonosnom oštrinom. Da, tvoja riječ prijeti neobraćenim srcima – obratite se i vjerujte evanđelju, vjerujte u snagu i dobrotu mojeg i vašeg Oca, vjerujte i otvorite se sili Duha Svetoga.

Pjesma: Sila odozgor

Gospodine, daj da te, naposlijetku, u sili Duha kao najposebnijeg gosta primimo u svetoj pričesti. Potakni i izmoli u nama želju da te primimo svim srcem. Podupri nam vjeru u snagu posvećene hostije za koju si rekao da će onima koji je s vjerom primaju dati život vječni. Ti si put, istina i život, Isuse. Ti u nepreglednoj bujici naših misli i želja pronalaziš put povratka k Ocu. Neka nas svaka riječ, svaka molitva, svaka pjesma, svaki poticaj kojeg ćeš izgovoriti preko svećenika – *svoje krhke posude* – u ovoj svetoj misi, potakne na dublje razumijevanje života i pristajanje uz tvoj mir i tvoju istinu. Želimo i molimo tvoju i našu od tebe nam darovanu nebesku majku, Blaženu Djevicu Mariju, prije nego li znakom križa uronimo u otajstvo sv. euharistije, da se proslaviš u našim životima, u mojem životu, životu moje obitelji i mojih prijatelja i svih onih koji su najviše potrebni tvojega milosrđa. Majko Isusova, na nebo uznesena, moli za nas!

**ULAZNA PJESMA:**